21-jarige nuwe wêreldrekordhouer in 400 m-hekkiesSydney McLaughlin. (Foto: Andy Lyons/Getty Images/AFP) Die 21-jarige Sydney McLaughlin het die eerste vrou geword om die 400 m-hekkies in minder as 52 sekondes te hardloop. McLaughlin het Sondag tydens die Amerikaanse uitdunne vir die Olimpiese Spele ŉ rekordtyd van 51,9 sekondes aangeteken. Sy het sodoende Dalilah Muhammad se rekord van 52,16 sekondes wat tydens die 2019-Wêreldkampioenskap in Doha opgestel is, verbeter. Muhammad moes Sondag met die tweede plek tevrede wees in ŉ tyd van 52,42 sekondes. Anna Cockrell het die derde kwalifiserende plek opgeraap in ŉ tyd van 53,7 sekondes. Dit was nog ŉ klassieke tweestryd tussen McLaughlin en Muhammad, wat die afgelope vier seisoene die 400 m-hekkies oorheers. Sondag se resies kon eers ná ŉ paar uur se vertraging plaasvind weens die rekord hittegolf wat Eugene, Oregon, tans ondervind. Muhammad, wat vroeër die jaar eers ŉ blaaskans moes vat nadat sy Covid-19 opgedoen het, het ŉ effense voorsprong om die laaste draai gehad. McLaughlin het egter in die pylvak behoorlik die krane oopgedraai om haar plek in die geskiedenisboeke te verseker.